**Vedrørende udredning og henvisning til psykiatrien**

**PPR – en samarbejdspartner i skole og dagtilbud**

Hos Pædagogisk Psykologisk Rådgivning (PPR) i Ikast-Brande Kommune er vores vigtigste opgave at støtte børn og unge gennem pædagogiske og forebyggende indsatser i skolen og dagtilbuddet. Vores kerneopgave er i samarbejde med jer som familie og med professionelle omkring barnet at finde løsninger, der hjælper barnet bedst muligt i hverdagen. Det er ikke en af vores kerneopgaver at udrede børn.

**Hvornår er henvisning til psykiatrien relevant?**   
Hvis et barn eller en ung (0–17 år) har symptomer på psykisk sygdom, er det i første omgang egen læge, der vurderer, om der er behov for en henvisning til børne- og ungdomspsykiatrien. Lægevagten, privatpraktiserende psykiatere og fagpersoner i kommunen (som fx PPR) kan også henvise.

Børn kan kun henvises af PPR, når der er tale om:

* **Moderat til svær symptombelastning**, som er varig og påvirker barnets dagligdag betydeligt.
* **En betydelig funktionsnedsættelse**
* **Barnet er betydeligt forpint: Psykisk belastning eller mistrivsel – på tværs af skole og hjem.**

Derudover skal:

* Barnets hverdag – både hjemme og i skole/institution – være grundigt belyst.
* Relevante og målrettede pædagogiske tiltag være afprøvet over tid, uden tilstrækkelig effekt.

**Hvordan arbejder PPR?**  
Før vi i PPR overhovedet kan vurdere, om en henvisning til psykiatrien er relevant, samarbejder vi derfor tæt med skole, dagtilbud og evt. andre fagpersoner. Sammen arbejder vi med systematiske og forebyggende tiltag i barnets hverdag. Vores indsatser består primært af iværksættelse af forebyggende pædagogiske tiltag i læringsmiljøet.

Hvis disse tiltag – trods grundig afprøvning med inddragelse af PPR– ikke slår til, og der fortsat er alvorlig mistrivsel, vil vi tage stilling til en eventuel henvisning til psykiatrien.

Du kan læse mere om psykiatriens kriterier for henvisning her:  
<https://www.fagperson.psykiatrien.rm.dk/henvisning-og-visitation/psykiatriens-centrale-visitation/elektive-henvisninger---0-17-ar/malgruppebeskrivelser-for-born-og-unge/>

Udarbejdet af Pædagogisk Psykologisk Rådgivning, 2025